
Ročník 2026
Dekan Prírodovedeckej fakulty Univerzity Komenského v Bratislave (ďalej len „PriF UK“) v súlade s čl. 66 ods. 2 vnútorného predpisu č. 5/2023 Štatút Univerzity Komenského v Bratislave vydáva túto smernicu, ktorou sa upravuje postup pri realizácii stavebných, technických a udržiavacích prác v priestoroch PriF UK.
Čl. 1
Predmet úpravy, účel a pôsobnosť smernice

1) Táto smernica upravuje postup pri oznamovaní, posudzovaní, schvaľovaní a realizácii stavebných, technických a udržiavacích prác vykonávaných vo všetkých  priestoroch PriF UK.
2) Na účely tejto smernice sa za stavebné, technické a udržiavacie práce považujú najmä:
a) stavebné úpravy a rekonštrukcie priestorov,
b) zásahy do stavebných konštrukcií a dispozície miestností,
c) technické a inštalačné práce, najmä elektroinštalácie, vodoinštalácie, kúrenie, vzduchotechnika, klimatizácia, IT a dátové rozvody,
d) výmena alebo doplnenie technických zariadení a vybavenia pevne spojeného s budovou,
e) bežná údržba priestorov (napr. maľovanie, výmena podláh, drobné opravy),
f) neplánované a havarijné zásahy,
g) iné obdobné zásahy do priestorov PriF UK.
3) Účelom tejto smernice je:
a) zabezpečiť riadnu správu, ochranu a udržateľnosť majetku PriF UK,
b) zabezpečiť dodržiavanie technických, bezpečnostných a protipožiarnych predpisov,
c) zabezpečiť prehľadnú evidenciu zásahov do priestorov PriF UK,
d) vytvoriť jednotný a  koordinovaný postup pri realizácii prác.
4) Táto smernica sa vzťahuje na všetky práce uvedené v ods. 2, bez ohľadu na zdroj ich financovania, spôsob ich zabezpečenia alebo osobu dodávateľa.
5) Smernica sa uplatňuje na všetky organizačné súčasti PriF UK a na všetky osoby, ktoré realizujú práce v priestoroch fakulty na ich podnet alebo v ich mene.
6) Súčasťou tejto smernice je aj príloha č. 1 Dizajn manuál PriF UK, ktorý stanovuje štandardy pre úpravy a zásahy do priestorov fakulty.
Čl. 2
Oznámenie zámeru realizovať práce

1) Každý zámer realizovať práce podľa Čl. 1 ods. 2 tejto smernice podlieha oznamovacej povinnosti voči Oddeleniu technicko-prevádzkových činností (ďalej len „OTPČ“).
2) Oznámenie zámeru realizovať práce sa predkladá pred objednaním alebo začatím prác, výlučne elektronickou formou a to zaslaním e-mailu na adresu: prif.prevadzka@uniba.sk.
3) V e-mailovom oznámení zámeru sa uvádzajú tieto údaje:
a) povinné údaje:
· stručný opis plánovaných prác alebo naplánovaného zásahu,
· označenie priestoru (pavilón, podlažie, číslo miestnosti),
· názov pracoviska fakulty a meno zodpovednej osoby.
b) ďalšie údaje, ak sú v čase oznámenia známe:
·  predpokladaný termín realizácie,
·  predpokladaný rozsah a charakter prác,
·  informáciu o dodávateľovi,
·  zdroj financovania (rozpočet pracoviska / projekt).
4) Ak ide o práce, ktoré sa odchyľujú od Dizajn manuálu PriF UK alebo si vyžadujú posúdenie alebo schválenie ďalšieho pracoviska alebo vedenia PriF UK, OTPČ si môže vyžiadať doplnenie údajov prostredníctvom formulára Žiadosť o schválenie realizácie prác (ďalej len „Žiadosť“), ktorý tvorí prílohu č. 2 tejto smernice.
Čl. 3
Obhliadka a posúdenie zámeru

1) OTPČ po doručení oznámenia zámeru realizovať práce, po dohode so žiadateľom vykoná obhliadku dotknutých priestorov bezodkladne, najneskôr do 5 pracovných dní od doručenia, ak sa strany nedohodnú inak.
2) Po vykonaní obhliadky OTPČ posúdi navrhované práce najmä z hľadiska:
a) technickej realizovateľnosti,
b) vplyvu na stavebno-technický stav budovy,
c) súladu s Dizajn manuálom PriF UK,
d) dodržania bezpečnostných, požiarnych a technických predpisov.
3) Na základe vykonaného posúdenia OTPČ rozhodne o ďalšom postupe podľa tejto smernice, najmä o:
a) možnosti realizácie prác bez ďalších podmienok,
b) určení technických, bezpečnostných alebo organizačných podmienok realizácie prác,
c) potrebe vyžiadania formulára Žiadosť, ktorý tvorí prílohu č.2 tejto smernice.
4) OTPČ oznámi výsledok posúdenia elektronicky odoslaním e-mailu tomu, kto oznámenie zámeru oznámil, bez zbytočného odkladu.
Čl. 4
Schválenie zámeru a vyjadrenia ďalších útvarov

1) Ak z obhliadky a posúdenia podľa Čl. 3 vyplynie, že navrhované práce presahujú bežnú údržbu, odchyľujú sa od Dizajn manuálu PriF UK alebo môžu mať vplyv na stavebno-technický stav budovy, bezpečnosť, technické systémy alebo využitie priestorov, OTPČ určí, že ohlásený zámer podlieha schváleniu alebo vyjadreniu ďalších pracovísk PriF UK.
2) V prípadoch podľa ods. 1 si môže OTPČ vyžiadať predloženie formulára Žiadosť, ktorý tvorí prílohu č. 2 tejto smernice a podlieha vyjadreniu a schváleniu dotknutých pracovísk PriF UK (najmä BOZP, Projektové centrum, IT oddelenie) a vedenia PriF UK.
3) Schválením tejto Žiadosti nie je dotknutá zodpovednosť pracoviska PriF UK za financovanie prác a dodržanie podmienok realizácie.
4) Predloženie tejto Žiadosti samo o sebe nezakladá právo začať realizáciu prác.
Čl. 5
Realizácia prác

1) Stavebné, technické a udržiavacie práce možno realizovať až po ukončení posúdenia podľa Čl. 3 alebo po udelení príslušných vyjadrení alebo schválenia podľa Čl. 4. tejto smernice, ak táto smernica neustanovuje inak.
2) Práce podľa tejto smernice realizuje:
a) OTPČ v rámci svojich personálnych a technických kapacít,
b) externý dodávateľ vysúťažený PriF UK alebo UK
c) iný dodávateľ navrhnutý pracoviskom PriF UK, ktoré zámer realizovať práce predložilo za predpokladu, že spĺňa odborné a technické predpoklady na realizáciu prác, disponuje potrebnými oprávneniami ak sú vyžadované a dodržiava všeobecne záväzné právne predpisy a interné predpisy UK, ako aj požiadavky BOZP a požiarnej ochrany.
3) Pracovisko PriF UK, ktoré navrhlo dodávateľa podľa ods. 2 písm. c), zodpovedá za splnenie podmienok podľa tohto článku.
4) Práce sa realizujú:
a) v rozsahu a spôsobom vyplývajúcim z posúdenia alebo schválenia podľa tejto smernice,
b) v súlade s Dizajn manuálom PriF UK,
c) v súlade s technickými, bezpečnostnými a organizačnými podmienkami určenými OTPČ alebo inými dotknutými pracoviskami PriF UK.
5) Ak sa počas realizácie prác ukáže potreba zmeny rozsahu alebo spôsobu realizácie prác, ktorá môže mať vplyv na ich posúdenie alebo schválenie, pracovisko PriF UK je povinné bezodkladne informovať OTPČ, ktoré určí ďalší postup podľa tejto smernice.
6) V prípade neplánovaných alebo havarijných zásahov sa práce realizujú bezodkladne.
Čl. 6
Ukončenie prác a evidencia

1) Ak práce realizovalo pracovisko PriF UK prostredníctvom externého dodávateľa, je povinné informovať OTPČ o ukončení prác.
2) Ak práce realizovalo OTPČ vlastnými personálnymi a technickými kapacitami, ukončenie prác sa zaznamená interným spôsobom v rámci OTPČ. Nie je tým dotknutá povinnosť viesť evidenciu podľa ods. 4.
3) Ak to povaha prác vyžaduje, OTPČ zabezpečí kontrolu alebo nahliadnutie do vykonaných prác, najmä z hľadiska súladu s určenými podmienkami, technickej správnosti, bezpečnosti a prevádzkovej spôsobilosti.
4) OTPČ vedie evidenciu realizovaných stavebných, technických a udržiavacích prác v priestoroch PriF UK bez ohľadu na to, kto práce realizoval.
5) Pracoviská PriF UK sú povinné poskytnúť OTPČ súčinnosť potrebnú na vedenie evidencie podľa tohto článku.
Čl. 7
Financovanie prác a súvisiaci administratívny postup

1) Ak stavebné, technické alebo udržiavacie práce podľa tejto smernice realizuje OTPČ vlastnými personálnymi a technickými kapacitami, práce sú spravidla financované z rozpočtu PriF UK, ak vedenie PriF UK nerozhodne inak.
2) Ak stavebné, technické alebo udržiavacie práce realizuje externý dodávateľ, práce sa spravidla financujú z rozpočtu pracoviska PriF UK alebo z projektu, v rámci ktorého sa práce realizujú, ak vedenie PriF UK nerozhodne inak.
3) Ak stavebné, technické alebo udržiavacie práce realizuje externý dodávateľ, súčasťou Kontrolného listu – požiadavky na zabezpečenie dodávky tovaru, prác a služieb musí byť:
a) vytlačené e-mailové potvrdenie OTPČ o súhlase s realizáciou prác na základe oznámenia zámeru, alebo
b) schválená Žiadosť o schválenie realizácie prác.
4) Ustanoveniami tohto článku nie sú dotknuté pravidlá verejného obstarávania, osobitné pravidlá financovania projektov ani postupy finančnej kontroly a podpisového obehu podľa vnútorných predpisov UK.
Čl. 8
Záverečné ustanovenia

1) Ustanovenia tejto smernice sa uplatňujú bez toho, aby boli dotknuté povinnosti vyplývajúce zo všeobecne záväzných právnych predpisov a vnútorných predpisov UK, najmä v oblasti verejného obstarávania, finančnej kontroly, správy majetku, bezpečnosti a ochrany zdravia pri práci, požiarnej ochrany a financovania projektov.
2) Postup pracovísk PriF UK v rozpore s touto smernicou, najmä realizácia stavebných, technických alebo udržiavacích prác bez predchádzajúceho oznámenia zámeru alebo bez schválenia zámeru v prípadoch, keď sa schválenie podľa tejto smernice vyžaduje, sa považuje za  porušenie vnútorných predpisov PriF UK a UK.
3) V prípade pochybností o výklade alebo uplatňovaní tejto smernice poskytuje metodické usmernenie OTPČ v spolupráci s príslušnými útvarmi PriF UK.
4) Zámery realizácie stavebných, technických a udržiavacích prác oznámené alebo schválené pred nadobudnutím účinnosti tejto smernice sa dokončia podľa doterajších postupov, ak vedenie PriF UK nerozhodne inak.
5) Prílohami tejto smernice sú:
Príloha č. 1 – Dizajn manuál PriF UK
Príloha č. 2 – Žiadosť o schválenie realizácie prác
6) Táto smernica nadobúda platnosť a účinnosť dňom 10.2. 2026.


V Bratislave dňa .............................

                           							                                                                                                    prof. RNDr. Peter Fedor, DrSc.
                                                                                                             		dekan fakulty

